Η ΕΕ ζητά άρση του αποκλεισμού της Γάζας
πολύ συγκεκριμένη η εντολή της ανεξάρτητης διερευνητικής επιτροπής, δηλώνει το Ισραήλ
Η Ευρωπαϊκή Ένωση ζήτησε απ’ το Ισραήλ να άρει τον αποκλεισμό της Λωρίδας της Γάζας και να συμπεριλάβει αξιόπιστη διεθνή συμμετοχή στην διερεύνηση που θα διεξάγει για την πολύνεκρη επίθεση εναντίον στολίσκου ακτιβιστών που μετέφεραν βοήθεια στη Γάζα. Σε συνάντηση τους στο Λουξεμβούργο με τον ειδικό απεσταλμένο για την Μέση Ανατολή, Τόνι Μπλέαρ, οι Υπουργοί Εξωτερικών της Ευρωπαϊκής Ένωσης χαρακτήρισαν τον αποκλεισμό της Γάζας «απαράδεκτο και πολιτικά αντιπαραγωγικό». Από τη πλευρά του ο πρώην πρωθυπουργός της Βρετανίας δήλωσε ότι το Ισραήλ έχει συμφωνήσει κατά βάση να χαλαρώσει τους περιορισμού στην ροή ανθρωπιστικής βοήθειας προς τη Γάζα, διατηρώντας την ίδια στιγμή το εμπάργκο όπλων και στρατιωτικού υλικού. Ο κ. Μπλέαρ εξέφρασε την ελπίδα ότι η νέα αυτή πολιτική θα εφαρμοστεί μέσα στις επόμενες μέρες. Τη Δευτέρα η Ισραηλινή κυβέρνηση ενέκρινε «ανεξάρτητη επιτροπή», όπως τη χαρακτήρισε, που θα εξετάσει το επεισόδιο, και συμμορφούμενη με διεθνή αιτήματα συμπεριέλαβε στην επιτροπή και δύο ξένους παρατηρητές. Πάντως απ’ το ανακοινωθέν της Ευρωπαϊκής Ένωσης δεν είναι ξεκάθαρο αν η Ευρώπη θεωρεί ότι η νέα επιτροπή πληροί τις προδιαγραφές της. Επίσης το Ισραήλ ξεκαθάρισε ότι η περιορισμένη εντολή της επιτροπής δεν περιλαμβάνει εξέταση της διαδικασίας λήψης απόφασης από μέρους της κυβέρνησης για την έφοδο. Η διερεύνηση της επιτροπής θα επικεντρωθεί μόνο στο αν ο αποκλεισμός της Γάζας και η κατάληψη της νηοπομπής είναι σύμφωνες με το διεθνές δίκαιο. Ο Ισραηλινός Πρωθυπουργός, Βενιαμίν Νετανιάχου, ξεκαθάρισε ότι ενώπιον της επιτροπής δεν θα καταθέσουν στρατιώτες που συμμετείχαν στην έφοδο, μόνο ο διοικητής τους. Από τη πλευρά του ο εκπρόσωπος του Στέητ Ντηπάρτμεντ, P.J. Crowley, επανέλαβε την εκτίμηση της Ουάσιγκτον ότι η Ισραηλινή διερεύνηση αποτελεί «βήμα προς τα εμπρός». Αλλά η Τουρκία και ο Παλαιστίνιος Πρόεδρος, Μαχμούντ Αμπάς, απέρριψαν την Ισραηλινή διερεύνηση και απαίτησαν διεθνή έρευνα υπό την αιγίδα των ΗΕ.